Παρουσίαση βιβλίου «Ελπίδα» του Πάπα Φραγκίσκου

06.10.2025

**Χαιρετισμός πρόεδρου κ. Φίλιππου Πιέρρου**

Εν πρώτοις σας καλωσορίζω! Η παρουσίαση του βιβλίου του Πάπα Φραγκίσκου αποτελεί τιμή για το Ίδρυμα Τηνιακού Πολιτισμού.

Διάβασα με πολλή προσοχή την αυτοβιογραφία του με τίτλο «ΕΛΠΙΔΑ». Ομολογώ ότι με συγκίνησε. Ένας αυθόρμητος λόγος, ένας λόγος ειλικρινής, μα κυρίως ένας λόγος ριζοσπαστικός και συγχρόνως βαθύτατα ανθρώπινος.

Είναι εκ των πραγμάτων αδύνατο να απαριθμήσω όλες τις πρωτότυπες και θα τολμούσα να πω «επαναστατικές» του απόψεις.

Επιτρέψτε μου όμως να υπογραμμίσω ορισμένες που με εντυπωσίασαν:

1. *Μπορούμε να χτίσουμε τείχη και να φράξουμε τις εισόδους για να έχουμε την ψευδαίσθηση της ασφάλειας, σε βάρος όσων μένουν απ’ έξω. Όμως δεν θα είναι για πάντα έτσι. Ο αποκλεισμός που βασανίζει εκατομμύρια ανθρώπους δεν μπορεί να διαρκέσει για πολύ ακόμη.* 
   * + Λόγος με πανανθρώπινη αξία που τολμά να καταγγέλλει σημερινές πολιτικές κατευθύνσεις χωρίς φόβο και πάθος.
2. *Με εκπροσώπους άλλων θρησκειών ζητήσαμε εμφατικά να πάψει η εργαλειοποίηση των θρησκειών για την παρακίνηση στο μίσος, τη βία, τον τυφλό φανατισμό.* 
   * + Λόγος οξυδερκής, λόγος φιλειρηνικός, λόγος αγάπης, λόγος βαθύτατα χριστιανικός.
3. *Το να μπερδεύεις την ενότητα με την ομοιομορφία είναι ένας διαβολικός πειρασμός. Η ενότητα δεν είναι μια επίφαση υποχρεωτικής ενσωμάτωσης, ούτε περιθωριοποίησης για χάρη μιας αρμονίας. Είναι περισσότερο μια διαφορετικότητα αποδεκτή με συμβιβασμό.* 
   * + Λόγος συμπεριληπτικός, λόγος που αποπνέει σεβασμό της ανθρώπινης υπόστασης, λόγος που υποδηλώνει σεβασμό των ανθρωπίνων δικαιωμάτων.
4. *Η φράση «καθένας γεννιέται με προδιαγεγραμμένη μοίρα» μου φαίνεται τόσο άδικη. Δεν είναι αλήθεια. Η ζωή δεν μας έχει δοθεί σαν ένα λιμπρέτο όπερας. Είναι μια περιπέτεια στην οποία πρέπει να ριχτούμε.* 
   * + Λόγος – ύμνος στην ελευθερία και τον αυτοπροσδιορισμό.
5. *Η εκκλησία καλείται να είναι πάντα ο ανοιχτός Οίκος του Πατρός, όχι ένα τελωνείο αλλά το πατρικό, όπου υπάρχει χώρος για τον καθένα….*
   * + Λόγος ευσπλαχνίας, λόγος τρυφερός, λόγος συμπεριληπτικός
6. *Η εκκλησία έχει ανάγκη από όλους, από κάθε άνδρα και κάθε γυναίκα και όλοι έχουμε την ανάγκη ο ένας τον άλλον. Κανείς από εμάς δεν είναι νησί, ένα αυτόνομο και ανεξάρτητο εγώ. Το μέλλον είναι κάτι που μπορούμε να χτίσουμε μόνο μαζί χωρίς να απορρίπτουμε κανένα.* 
   * + Λόγος βαθύτατα δημοκρατικός, λόγος ενωτικός, λόγος συμφιλιωτικός.

Ο Πάπας Φραγκίσκος μπορεί να μην κατάφερε να λύσει όλα τα προβλήματα που ταλανίζουν την καθολική εκκλησία, μπορεί να μην προσέφερε τις λύσεις σε όλες τις δογματικές εκκρεμότητες, όμως άνοιξε δρόμους, έσπειρε τον σπόρο του μέλλοντος. Και μόνο γι’ αυτό απέκτησε μια ξεχωριστή θέση στη χορεία των μεγάλων παπών.